Futur fl-Ingilterra għal Antoine Griezmann? Jidher li l-player Franċiż ta' Barcelona, Antoine Griezmann, togħġbu l-idea li jmur jilgħab fil-Premier League fl-Ingilterra fejn huwa mifhum li Manchester United u Manchester City jinsabu interessati li jakkwistaw is-servizzi tiegħu. Griezmann ingħaqad ma' Barcelona mingħand Atletico Madrid matul is-sajf li għadda għas-somma ta' aktar minn £100 miljun, iżda ftit li xejn impressjona mal-Katalani. Huwa skorja tmien goals fi 32 partita u r-relazzjoni tiegħu ma' Lionel Messi mhix daqshekk b'saħħitha daqs kemm mixtieq. Dan kollu deher biċ-ċar fil-jiem li għaddew hekk kif Griezmann ma deherx fl-istess grupp ta' Messi meta Barcelona rritornaw għat-taħriġ wara l-pandemija tal-Covid-19. Intant, fl-aħħar partita li fiha kienu nvoluti Barcelona kontra Atletico Madrid fejn temmew fi draw ta' 2-2 kien biss fl-aħħar mumenti li Griezmann ġie utilizzat. B'referenza għal dan wara l-partita l-manager ta' Barcelona, Quique Setien, ġie mistoqsi jekk kienx hemm xi ħaġa ħażina ma' Griezmann iżda huwa kien pront wieġeb fin-negattiv u qal li ma jistax ikun li kull player ta' Barcelona jkun fl-azzjoni dejjem u d-deċiżjonijiet minnu jridu jittieħdu għalkemm mhux dejjem jintlaqgħu b'mod tajjeb mill-partitarji. Huwa kompla jikkonsolida l-punt tiegħu meta qal li meta jkollok players bħal Messi u Suarez fl-iskwadra, li min-naħa tagħhom kellhom partita tajba kontra Atletico Madrid, huwa normali li xi players jitħallew barra mill-pjani tiegħu, indipendentament mill-isem tagħhom.